CELEX: 32018D0662
Language: hu
Date: 2018-04-27 00:00:00
Title: A Bizottság (EU) 2018/662 végrehajtási határozata (2018. április 27.) a madárinfluenza és a Newcastle-betegség uniós referencialaboratóriumának a kijelöléséről és a 2005/94/EK tanácsi irányelv VII. mellékletének módosításáról (az értesítés a C(2018) 2459. számú dokumentummal történt) (EGT-vonatkozású szöveg. )

30.4.2018   
               
               
                  HU
               
               
                  Az Európai Unió Hivatalos Lapja
               
               
                  L 110/134
               
            A BIZOTTSÁG (EU) 2018/662 VÉGREHAJTÁSI HATÁROZATA
      (2018. április 27.)
      a madárinfluenza és a Newcastle-betegség uniós referencialaboratóriumának a kijelöléséről és a 2005/94/EK tanácsi irányelv VII. mellékletének módosításáról
      
         
            (az értesítés a C(2018) 2459. számú dokumentummal történt)
         
      
      (EGT-vonatkozású szöveg)
      AZ EURÓPAI BIZOTTSÁG,
      tekintettel az Európai Unió működéséről szóló szerződésre,
      tekintettel a Newcastle-betegség (baromfipestis) elleni védekezésre irányuló közösségi intézkedések bevezetéséről szóló, 1992. július 14-i 92/66/EGK tanácsi irányelvre (1) és különösen annak 15. cikke (1) bekezdésére,
      tekintettel a madárinfluenza elleni védekezésre irányuló közösségi intézkedésekről és a 92/40/EGK irányelv hatályon kívül helyezéséről szóló, 2005. december 20-i 2005/94/EK tanácsi irányelvre (2) és különösen annak 63. cikke (2) bekezdésére,
      mivel:
      
                  (1)
               
               
                  A 92/66/EGK tanácsi irányelv (*1) megállapítja a Newcastle-betegség baromfik, valamint postagalambok és más, fogságban tartott madarak körében való előfordulása esetén alkalmazandó járványvédelmi minimumintézkedéseket. Az irányelv 15. cikke a Newcastle-betegséggel foglalkozó uniós referencialaboratórium kijelöléséről rendelkezik a cikkben előírt feladatok és kötelezettségek ellátása céljából.
               
            
                  (2)
               
               
                  A 2005/94/EK irányelv megállapít bizonyos, a madárinfluenza megfigyelésével és korai észlelésével kapcsolatos megelőző intézkedéseket, valamint a baromfik vagy más, fogságban élő madarak körében előforduló madárinfluenza-járvány kitörése esetén alkalmazandó járványvédelmi minimumintézkedéseket. Az említett irányelv 51. cikkének (1) bekezdése értelmében az irányelv VII. mellékletének 1. pontjában megnevezett laboratórium a madárinfluenza uniós referencialaboratóriuma, és a VII. melléklet 2. pontjában felsorolt szerepet és feladatokat látja el.
               
            
                  (3)
               
               
                  Az Egyesült Királyságnak az Európai Unióról szóló szerződés 50. cikke alapján tett bejelentése következményeként a madárinfluenza és a Newcastle-betegség uniós referencialaboratóriumának, amelyet a 92/66/EGK és a 2005/94/EK irányelvnek megfelelően jelöltek ki, e két betegség tekintetében be kell majd szüntetnie uniós referencialaboratóriumként végzett feladatainak és kötelezettségeinek az ellátását.
               
            
                  (4)
               
               
                  Tekintettel arra, hogy a madárinfluenza és a Newcastle-betegség mind megnyilvánulásuk, mind a diagnosztikai módszerek, a szükséges szakismeret és felszerelés tekintetében is egymáshoz nagyon hasonlóak, helyénvaló egyetlen uniós referencialaboratóriumot kijelölni a két betegségre.
               
            
                  (5)
               
               
                  Annak érdekében, hogy a madárinfluenza és a Newcastle-betegség uniós referencialaboratóriuma tevékenységét megszakítás nélkül végezhesse, és hogy az újonnan kijelölt uniós referencialaboratóriumnak elegendő idő álljon rendelkezésére arra, hogy új feladatait és kötelezettségeit mielőbb maradéktalanul elláthassa, indokolt úgy rendelkezni, hogy az e határozatban előírt intézkedések 2019. január 1-jétől legyenek alkalmazandók.
               
            
                  (6)
               
               
                  A Bizottság a tagállamokkal szoros együttműködésben nyilvános felhívást tett közzé a madárinfluenza és a Newcastle-betegség uniós referencialaboratóriumának kiválasztása és kijelölése céljából, figyelembe véve a laboratórium műszaki és tudományos felkészültségének és a laboratóriumi munkatársak szakértelmének feltételét.
               
            
                  (7)
               
               
                  A kiválasztási eljárás győztese az Istituto Zooprofilattico Sperimentale delle Venezie (IZSVe), (Legnaro, Olaszország), amelyet 2019. január 1-jei dátummal, határozatlan időszakra ki kell jelölni a madárinfluenza és a Newcastle-betegség uniós referencialaboratóriumaként.
               
            
                  (8)
               
               
                  Az e végrehajtási határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
               
            ELFOGADTA EZT A HATÁROZATOT:
      1. cikk
      Az Istituto Zooprofilattico Sperimentale delle Venezie (IZSVe), (Legnaro, Olaszország) a madárinfluenza és a Newcastle-betegség uniós referencialaboratóriuma.
      2. cikk
      A 2005/94/EK irányelv VII. mellékletében az 1. pont helyébe a következő szöveg lép:
      
         
                     „1.
                  
                  
                     A madárinfluenza uniós referencialaboratóriuma:
                     Istituto Zooprofilattico Sperimentale delle Venezie (IZSVe), (Legnaro, Olaszország).”
                  
               
      3. cikk
      E határozatot 2019. január 1-jétől kell alkalmazni.
      4. cikk
      Ennek a határozatnak a tagállamok a címzettjei.
      
         Kelt Brüsszelben, 2018. április 27-én.
         
            
               a Bizottság részéről
            
            Vytenis ANDRIUKAITIS
            
               a Bizottság tagja
            
         
      
      
         (1)  HL L 260., 1992.9.5., 1. o.;
      
         (2)  HL L 10., 2006.1.14., 16. o.
      
      
         (*1)  Jelenleg zajlik a 92/66/EGK tanácsi irányelvnek az EUMSZ-szel és a hatósági ellenőrzésekről szóló (EU) 2017/625 rendelettel történő összehangolása (HL L 95., 2017.4.7., 1. o.).